Din nefericire, persoana găsită inconștientă a fost declarată decedată. Medicii de pe ambulanță nu au putut face nimic pentru a o salva, în ciuda manevrelor de resuscitare. Alți șapte oameni au fost răniți, fiind transportați la spital.
Conform informațiilor transmise de reprezentanții Inspectoratului pentru Situații de Urgență Bistrița-Năsăud, victimele care au ajuns la unități medicale sunt conștiente. Urmează să fie supuse investigațiilor medicale.
„După efectuarea manevrelor de resuscitare și acordarea asistenței medicale de urgență, o persoană a fost declarată decedată de către medicul aflat la fața locului. Alte 7 persoane rănite, conștiente, au fost transportate la spital”, a informat ISU.
Un accident grav s-a produs, marți seara, în localitatea Petriş din județul Bistrița-Năsăud, fiind implicați șase copii. Din informațiile furnizate de reprezentanții ISU, încă trei adulți se aflau în autovehiculele respective.
Una dintre persoanele rănite este inconștientă. Autoritățile activat Planul Roșu de Intervenție, la fața locului fiind mobilizați zeci de salvatori, având în vedere amploarea incidentului rutier din această seară.
Până la această oră nu există informații privind numărul vehiculelor implicate sau circumstanțele producerii accidentului. De asemenea, nu există alte detalii cu privire la starea celorlalți oameni, cu excepția persoanei care a fost găsită inconștientă.
„La caz, au fost alocate 2 echipaje SMURD (terapia intensivă mobilă și un echipaj de prim ajutor), 1 autospecială pentru transport victime multiple, 1 echipaj de descarcerare și 1 echipaj aparținând Serviciului de Ambulanță Județean.
Pentru optimizarea misiunii de răspuns, la nivelul județului a fost activat Planul Roșu de Intervenție”, a transmis Inspectoratul pentru Situații de Urgență Bistrița-Năsăud.
Potrivit pompierilor, misiunea este în dinamică. Pe măsură ce datele se vor actualiza, urmează să aflăm detalii suplimentare cu privire la împrejurările în care a avut loc evenimentul rutier, dar și la starea oamenilor.
Amintim că un alt accident grav s-a produs, cu doar câteva ore în urmă, într-o localitate din județul Timiș. În acest incident au fost implicate două microbuze, un TIR și o mașină. În urma impactului dintre cele patru autovehicule, trei persoane au suferit leziuni.
În total, șapte oameni au fost implicați. Una dintre victime a fost prinsă între fiarele contorsionate ale mașinii. Aceasta a fost descarcerată de pompierii sosiți la fața locului și transportată la spital. Reprezentanții ISU Timiș informau că toate persoanele se află în stare stabilă.
„Au fost implicate două autoutilitare, un autotren şi un autoturism, cu 7 persoane participante. În urma evenimentului au rezultat trei victime, dintre care una a rămas blocată şi s-a acţionat pentru extragere. Toate victimele sunt conştiente şi cooperante”, preciza ISU Timiș.